Φραγκίσκη ντε Βερ, κόμισσα του Σάρεϋ

Η **Φραγκίσκη ντε Βερ, κόμισσα του Σάρεϋ**, αγγλ.: *Frances de Vere, countess of Surrey* (π. 1517  – 30 Ιουνίου 1577) ήταν η 2η κόρη και το 3ο παιδί του Ιωάννη ντε Βερ 15ου κόμη της Οξφόρδης, και της Ελισάβετ Τράσελ. Παντρεύτηκε πρώτα τον Ερρίκο Χάουαρντ κόμη του Σάρεϋ (εκτελέστηκε για προδοσία το 1547) και έπειτα τον Θωμά Στάινινγκ.

Ο πατέρας της κατείχε τη 2η παλαιότερη κομητεία στην Αγγλία, είχε ισχυρά γαιοκτημονικά συμφέροντα και μεγάλη επιρροή στην αυλή, κατέχοντας τον κληρονομικό τίτλο του λόρδου Μεγάλου Θαλαμηπόλου της Αγγλίας.

Τον Απρίλιο του 1532 ο πατέρας της την πάντρεψε με τον Ερρίκο Χάουαρντ κόμη του Σάρεϋ,  τον μεγαλύτερο γιο του Θωμά Χάουαρντ 3ου δούκα του Νόρφολκ, και της Ελισάβετ Στάφορντ, αλλά επειδή και οι δύο ήταν μόνο 14 ετών, δεν έζησαν μαζί μέχρι το 1535. Οι οικογένειες Χάουαρντ και ντε Βερ ήταν επανειλημμένα συνδεδεμένες, και είχαν πολεμήσει σε διαφορετικές πλευρές κατά τη διάρκεια των Πολέμων των Δύο Ρόδων, με την οικογένεια ντε Βερ να υποστηρίζει τους Λάνκαστερ και τους Χάουαρντ τους Γιορκ. Ο Ιωάννης ντε Βερ 13ος κόμης της Οξφόρδης, είχε σκοτώσει τον πρόπαππο του κόμη του Σάρεϊ στη Μάχη του Μπόσγουορθ . Ο πατέρας της ήταν υποστηρικτής της Νέας Θρησκείας: ο πρώτος προτεστάντης κόμης της Οξφόρδης και ήταν ευρέως γνωστός ως «ο καλός κόμης». Ενώ ο δούκας του Νόρφολκ ήταν ο κορυφαίος καθολικός ευγενής της Αγγλίας. Μόλις ο Ερρίκος Η΄ ερωτεύτηκε την εξαδέλφη του Ερρίκου Χάουαρντ, Άννα Μπολέυν, τόσο ο πατέρας όσο και ο γιος παρασύρθηκαν στον κόσμο της αυλής των Τυδώρ.

[μικρογραφία|200εσ|Ο σύζυγος της Φραγκίσκης [Ερρίκος Χάουαρντ, κόμης του Σάρεϊ|Ερρίκος «ο ποιητής κόμης του Σάρεϋ», 1546, ένα σπάνιο πορτρέτο αγγλικού  μανιερισμού από έναν Φλαμανδό μετανάστη.]]

Το 1532, ο σύζυγος της Φραγκίσκης ταξίδεψε με τον ποιητή σερ Θωμά Γουάιατ στη Γαλλία συνοδεύοντας την Άννα Μπολέυν (την εξαδέλφη του), τον βασιλιά Ερρίκο Η΄ και τον δούκα του Ρίτσμοντ, και παρέμεινε εκεί για περισσότερο από ένα χρόνο ως μέλος της ακολουθίας του βασιλιά Φραγκίσκου Α΄ της Γαλλίας. Ξεκίνησε στρατιωτική σταδιοδρομία, που κορυφώθηκε με τον διορισμό του το 1545 ως διοικητή στη Βουλώνη, με τον τίτλο του αντιστράτηγου του βασιλιά σε Θάλασσα και Ξηρά.

Η Φραγκίσκη ήρθε στην αυλή ως ομότιμη, και το 1536 ήταν μία από τους κύριους πενθούντες στην κηδεία της Αικατερίνης της Αραγωνίας, μαζί με τη Μαρία ντε Σαλίνας βαρόνη Γουίλοουμπυ ντε Έρεσμπυ, την Ελισάβετ Μπράουν κόμισσα του Γούστερ και τη Φραγκίσκη Γκρέυ δούκισσα του Σάφολκ.

Η Φραγκίσκη και ο Ερρίκος είχαν δύο γιους και τρεις κόρες:
* Ιωάννα, κόμισσα του Γουέστμορλαντ (1533/1537 – τάφηκε στις 30 Ιουνίου 1593), παντρεύτηκε τον Κάρολο Νέβιλ 6ο κόμη του Γουέστμορλαντ.
* Θωμάς, 4ος δούκας του Νόρφολκ (10 Μαρτίου 1536 – 2 Ιουνίου 1572), νυμφεύτηκε (1) τη Μαρία ΦιτςΆλαν (2) τη Μαργαρίτα Όντλεϋ (3) την Ελισάβετ Λέιμπερν.
* Ερρίκος, 1ος κόμης του Νορθάμπτον (25 Φεβρουαρίου 1540 – 15 Ιουνίου 1614), άγαμος.
* Αικατερίνη, Βαρώνη Μπέρκλεϋ (απεβ. 7 Απριλίου 1596), παντρεύτηκε τον Ερρίκο Μπέρκλεϋ 7ο βαρόνο του Μπέρκλεϋ.
* Μαργαρίτα, βαρόνη Σκρόουπ του Μπόλτον (γενν. 1547) παντρεύτηκε τον Ερρίκο Σκρόουπ 9ο βαρόνο Σκρόουπ του Μπόλτον.

Η Φραγκίσκη ντε Βερ μερίμνησε τα παιδιά της να λάβουν μία εξαιρετική ουμανιστική εκπαίδευση, καθώς τα δίδασκε ο Ολλανδός ουμανιστής Αδριανός Ιούνιος στο κάστρο της οικογένειας στο Κένινγκχολ.

Ο Ερρίκος Χάουαρντ και ο πατέρας του, Θωμάς Χάουαρντ, υπέφεραν από την πτώση και την εκτέλεση το 1542 της συγγενούς τους Αικατερίνης Χάουαρντ, της 5ης συζύγου του βασιλιά. Στα τέλη του 1546, ενώ η Φραγκίσκη περίμενε το 5ο παιδί της (τη Μαργαρίτα), ο σύζυγός της έχασε την εύνοιά του, όταν κατηγορήθηκε ότι τοποθέτησε το οικόσημο του Εδουάρδου του Ομολογητή στο πρώτο τέταρτο της ασπίδας του, μία εραλδική απρέπεια, που θεωρήθηκε παράλογα ότι συνιστούσε αξίωση για τον θρόνο.  Το αίτημά του για δίκη με μάχη απορρίφθηκε, και δικάστηκε στο Γκίλντχολ στις 13 Ιανουαρίου 1547. Κατηγορήθηκε για προδοσία, και παρά την έλλειψη πραγματικών αποδεικτικών στοιχείων, αποκεφαλίστηκε στο Τάουερ Χιλ στις 19 Ιανουαρίου, θύμα πολιτικής της αυλής. Ήταν ο τελευταίος άνδρας που εκτελέστηκε υπό τη βασιλεία του βασιλιά Ερρίκου Η΄, σε ηλικία μόλις 28 ετών  Ο 3ος δούκας σώθηκε με τον θάνατο του Ερρίκου Η΄, αλλά παρέμεινε φυλακισμένος στον Πύργο του Λονδίνου, με το μεγαλύτερο μέρος της περιουσίας και των τίτλων του να έχουν χαθεί υπέρ του Στέμματος.

Η Φραγκίσκη γέννησε την κόρη της Μαργαρίτα μετά την εκτέλεση του συζύγου της. 

μικρογραφία|200εσ|Η κόρη της Φραγκίσκης, Μαργαρίτα Χάουαρντ, με τον γιο της, λόρδο Σκρόουπ. Ζωγραφική από την Αγγλική Σχολή, τέλη 16ου αι.

Τα παιδιά της τα πήραν και τα έβαλαν στη φροντίδα του σερ Ιωάννη Γουίλιαμς τον μεγαλύτερο γιο της, και στη φροντίδα του λόρδου Γουέντγουορθ τους τέσσερις νεότερους. Έναν χρόνο αργότερα, η Ιωάννα, ο Θωμάς, ο Ερρίκος, η ΑΙκατερίνη και η Μαργαρίτα είχαν τη δυνατότητα να ζήσουν ξανά υπό τη θεία τους Μαρία ΦιτςΡόι, αδελφή του Ερρίκου. Η Μαρία ΦιτςΡόι διόρισε τον προτεστάντη Τζον Φοξ τον διάσημο μαρτυρολόγο, και τον λόγιο Αντριάνους Ιούνιους για να εκπαιδεύσει τα παιδιά. Μόλις ο 3ος δούκας ελευθερώθηκε, απέλυσε τον Φοξ, και ανέθεσε την εκπαίδευση τού κληρονόμου του στον Τζον Γουάιτ επίσκοπο του Λίνκολν (1554–56).

Η Φραγκίσκη ξαναπαντρεύτηκε το 1553 τον Θωμά Στάινινγκ, με τον οποίο απέκτησε δύο παιδιά, τον Ερρίκο και τη Μαρία. Η Μαρία Στάινινγκ παντρεύτηκε τον Κάρολο Σέκφορντ. 

Έζησε στο Σάφολκ μέχρι το τέλος της το 1577, και παρακολούθησε την τύχη των πέντε παιδιών της από τον 1ο της γάμο περισσότερο από απόσταση.

Ο μεγαλύτερος γιος της Φραγκίσκης, Θωμάς Χάουαρντ, διαδέχθηκε τον αείμνηστο παππού του με το ίδιο όνομα σε ηλικία 18 ετών το 1554. Ως 2ος εξάδελφος της βασίλισσας Ελισάβετ Α΄ Τυδώρ και ένας από τους πλουσιότερους γαιοκτήμονες της Αγγλίας, ήταν ένας από τους πιο στενούς εμπιστευτικούς της Ελισάβετ Α΄. Αλλά όπως και ο πατέρας και ο παππούς του, απογοήτευσε επίσης την ηγεμόνα του, στην περίπτωσή του τη βασίλισσα Ελισάβετ Α΄, ενώνοντας τις δυνάμεις του με τη Μαρία Α΄ Στιούαρτ, πρώην βασίλισσα της Σκωτίας και βασίλισσα της Γαλλίας και διεκδικήτρια του αγγλικού θρόνου από την καθολική φεουδαρχική αριστοκρατία στο εσωτερικό και στο εξωτερικό. Λέγεται μάλιστα ότι ήταν αρραβωνιασμένος με τη Μαρία Α΄ Στιούαρτ. Και παρόλο που η βασίλισσα Ελισάβετ Α΄ τον συγχώρεσε για την προδοσία του το 1570, σύντομα συνήψε ξανά συμμαχία με τους εχθρούς της (συνωμοσία Ριντόλφι). Όταν αποκαλύφθηκε ξανά ότι συνωμοτούσε εναντίον της βασίλισσας της Αγγλίας, δεν υπήρξε πλέον χάρη. Επομένως, η Φραγκίσκη έπρεπε να παρακολουθήσει την εκτέλεση τού γιου της το 1572.

Ο σύζυγος της κόρης της Ιωάννας, Κάρολος Νέβιλ κόμης του Γουέστμορλαντ, είχε επίσης συνωμοτήσει εναντίον της Ελισάβετ Α΄ το 1570, και αναγκάστηκε να εγκαταλείψει την Αγγλία βιαστικά, επειδή θα μπορούσε να περιμένει να εκτελεστεί αν τον έπιαναν. Η Ιωάννα δεν ακολούθησε τον σύζυγό της στις Ισπανικές Κάτω Χώρες, αλλά παρέμεινε στην Αγγλία.

Ο 2ος γιος της Φραγκίσκης και του Ερρίκου, ο Ερρίκος κόμης του Νορθάμπτον, αλληλογραφούσε επίσης με τη βασίλισσα της Σκωτίας. Ωστόσο γλίτωσε με ποινή φυλάκισης. Μέχρι το 1600 αυτός ήταν και πάλι μεταξύ των κορυφαίων συμβούλων του επόμενου Άγγλου βασιλιά, Ιακώβου Α΄.

Η Φραγκίσκη ντε Βερ απεβίωσε το 1577 στο Ερλ Σόχαμ, στο γειτονικό χωριό του Φράμλινγκχαμ στο Σάφολκ. Το 1614 ο γιος της Ερρίκος ανήγειρε ένα μνημείο στην εκκλησία του Αγίου Μιχαήλ Αρχαγγέλου στο Φράμλινγκχαμ για τον πατέρα του, στο οποίο τοποθέτησε όχι μόνο τα λείψανα εκείνου, αλλά και αυτά τού παππού και τής μητέρας του. Η Φραγκ΄σικη αναπαύεται δίπλα στον σύζυγό της με τον *μπλε κάπρο* των ντε Βερ στα πόδια της. 

[μικρογραφία|200εσ|Ο τάφος του Ερρίκου Χάουαρντ και της Φραγκίσκης ντε Βερ με τα [Εθνόσημο|οικόσημα των οικογενειών Χάουαρντ και ντε Βερ. Οι δύο γιοι και οι τρεις κόρες τους γονατίζουν στην κεφαλή και στο άλλο άκρο του τάφου. Ζωγραφισμένο αλάβαστρο, 1614 .]]

## Αναφορές

## Περαιτέρω ανάγνωση
* Οικογένεια DeVere, Tudorplace.com.ar. Πρόσβαση στις 16 Φεβρουαρίου 2008
* Προφίλ stanford.edu, stanford.edu. Πρόσβαση στις 23 Μαΐου 2008
* Brenan, Gerald και Edward Phillips Statham. googlebooks ''The House of Howard.'' Λονδίνο: Hutchinson & co, 1907. Ανακτήθηκε στις 16 Φεβρουαρίου 2008.

Κατηγορία:Οικογένεια Χάουαρντ (αγγλική αριστοκρατία)